Na osnovu člana 1 stav 2 Zakona o porezu na nepokretnosti („Službeni list CG“, broj 25/19, 49/22), člana 38 stav 1 tačka 2 i 8 Zakona o lokalnoj samoupravi („Službeni list CG“, br. 2/18, 34/19 i 38/20, 50/22, 84/22) i člana 35 stav 1 tačka 8 Statuta Opštine Tivat ("Službeni list Crne Gore - opštinski propisi", broj 24/18 i 09/20) Skupština Opštine Tivat na sjednici održanoj _________, donijela je

ODLUKU
o izmjenama i dopuni Odluke o porezu na nepokretnosti u Opštini Tivat

("Službeni list Crne Gore - opštinski propisi", br. 53/19 od 27.12.2019, 29/20 od 05.08.2020 i 44/20 od 24.12.2020)

Član 1
U Odluci o porezu na nepokretnosti u Opštini Tivat ("Službeni list Crne Gore - opštinski propisi", br. 53/19, 29/20 i 44/20), član 3 mijenja se i glasi: 
„Ukoliko organ Uprave nadležan za poslove statistike (u daljem tekstu Uprava) za Opštinu Tivat ne objavi prosječnu tržišnu cijenu m2 novoizgrađenog stambenog objekta za godinu koja prethodi godini za koju se porez utvrđuje, prosječna tržišna cijena m2 stambenog objekta se određuje na način što se prosječna tržišna cijena m2 novoizgrađenog stambenog objekta u Crnoj Gori koju objavljuje Uprava za godinu koja prethodi godini za koju se porez utvrđuje koriguje koeficijentom od 1.05 za fizička lica i 1.25 za pravna lica.
Ovako određena prosječna tržišnu cijenu m2 stambenog objekta se koriguje za:
-poslovne objekte i stambeno-poslovne objekte koeficijentom od 1,25;
-objekte u izgradnji koeficijentom od 0,80;
-nepokretne privremene objekta koeficijentom od 1,00;
-garaže i garažna mjesta koeficijentom od 0,60;
-pomoćne objekte, nestambene prostore, podrume i druge objekte koeficijentom od 0,40;

							Član 2
Poslije člana 3 dodaje se novi član koji glasi:
„Član 3a 
Tržišna vrijednost nepokretnosti prema namjeni nepokretnosti se određuje na način što se prosječna tržišna cijena m2 nepokretnosti koriguje koeficijentom od 1,00.“

Član 3
U članu 4 stav 1, mijenja se i glasi:
“Koeficijenti lokacije za određivanje tržišne vrijednosti nepokretnosti iznose:
	Ekskluzivna zona	Ia	Ib	II	IIIa	IIIb	IV	V	VI	
Koeficijent	4	1.6	1.5	1.35	1.1	1	0.8	0.5	0.25	

Član 4
U članu 5 stav 2 tačka 8.1. riječ “direktan”, briše se.

Član 5
U članu 5 stav 3 tačka 12. mijenja se i glasi:
“Objekat se nalazi unutar granica morskog dobra 60 ”

Član 6
U članu 11 stav 1 tačka 2.1 mijenja se i glasi:
“2.1 stambeni objekat i stan 0,70%;”
U stavu 1 tačka 2.2 mijenja se i glasi:
“2.2 poslovni objekat i poslovne prostorije 0,70%;”
U stavu 1 tačka 2.3 mijenja se i glasi:
“2.3 stambeno-poslovni objekat 0,60%;”
U stavu 1 tačka 2.4 mijenja se i glasi:
“2.4 objekat u izgradnji 0,40%;”
U stavu 1 tačka 2.5 mijenja se i glasi:
“2.5 garaže, garažna mjesta, podrumi, nestambeni prostor, pomoćni objekti 0,40%;”
U stavu 1 tačka 2.6 mijenja se i glasi:
“2.6 nepokretni privremeni objekat 0,60%.”
Član 7
U članu 12 stav 1 mijenja se i glasi:
“Stopa poreza na nepokretnosti na neizgrađeno građevinsko zemljište pravna lica 1%”

Član 8
Ova Odluka stupa na snagu osmog dana od dana objavljivanja u “Službenom listu Crne Gore-opštinski propisi”.

Broj:                                                         		         ______________ 2022. godine
Skupština Opštine Tivat
Predsjednik Skupštine

O B R A Z L O Ž E NJ E

I PRAVNI OSNOV: Pravni osnov za donošenje Odluke o izmjeni Odluke o porezu na nepokretnosti u Opštini Tivat sadržan je u odredbama Zakona o porezu na nepokretnosti („Službeni list CG“, broj 25/19, 49/22), Zakona o lokalnoj samoupravi („Službeni list CG“, br. 2/18, 34/19 i 38/20, 50/22, 84/22) i Statuta Opštine Tivat ("Službeni list Crne Gore - opštinski propisi", broj 24/18 i 09/20).
	Član 1 stav 2 Zakona o porezu na nepokretnosti propisuje da porez na nepokretnosti uvodi jedinica lokalne samouprave svojim propisom. 
	Član 38 stav 1 tačka 2 Zаkоnа о lоkаlnој sаmоuprаvi propisuje da skupština donosi propise i druge opšte akte, a tačka 8 da uvodi i utvrđuje opštinske poreze, takse, naknade i druge sopstvene prihode.
	Član 35 stav 1 tačka 8 Statuta Opštine Tivat propisuje da Skupština uvodi i utvrđuje opštinske poreze, takse, naknade i druge sopstvene prihode, a član 39 propisuje akta koja Skupština donosi u vršenju poslova iz svog djelokruga.
II SADRŽAJ ODLUKE        
	S obzirom da je došlo do usvajanja Zakona o izmjenama i dopunama Zakona o porezu na nepokretnosti ("Službeni list Crne Gore", br. 049/22 od 06.05.2022) bilo je neophodno izvršiti izmjenu člana 3 na način da se postojeći koeficijenti prilagode izmjenama i dopunama Zakona. Izvršena je dopuna postojeće Odluke, na način što je nakon člana 3 dodat novi član 3a. S obzirom da je Zakon kao novi kriterijum za određivanje tržišne vrijednosti nepokretnosti predvidio namjenu nepokretnosti, bilo je potrebno namjenu nepokretnosi, kao jedan od kriterijuma predvidjeti Odlukom o porezu na nepokretnosti Opštine Tivat.
	U članu 4 kojim su propisani koeficijenti lokacije, došlo je do izmjene u stavu 1, u tabeli, na način da je keficijent lokacije u ekskluzivnoj zoni povećan sa 2 na 4. Navedeno je bilo neophodno da bi se na pravičan, odgovarajući i adekvatan način odredila tržišna vrijednost nepokretnosti.
	U članu 5 kojim je definisan koeficijent kvaliteta izvršena je izmjena u stavu 2 tačka 8.1 na način da je izbrisana riječ „direktan“, dok je stav 3 tačka 12. izmjenjen, tako da glasi “Objekat se nalazi unutar granica morskog dobra 60 ”. Izmjene su izvršene radi preciznijeg definisanja i da bi se otklonile nedoumice koje se javljaju u praksi.
	U članu 11 stav 1 tačka 2.1 izvršena je izmjena poreske stope za bespravne objekte kojim se ne rješava stambeno pitanje za stambeni objekat i stan sa 1,00% na 0,70%, stavom 1 tačka 2.2 izvršena izmjena poreske stope za bespravne objekte kojim se ne rješava stambeno pitanje za poslovni objekat i poslovne prostorije sa 1% na 0,70%, stavom 1 tačka 2.3 izvršena izmjena poreske stope za bespravne objekte kojim se ne rješava stambeno pitanje za stambeno-poslovni objekat sa 0,80% na 0,60%, stavom 1 tačka 2.4 izvršena izmjena poreske stope za bespravne objekte kojim se ne rješava stambeno pitanje za objekte u izgradnji sa 0,50% na 0,40%, stavom 1 tačka 2.5 izvršena izmjena poreske stope za bespravne objekte kojim se ne rješava stambeno pitanje za garaže, garažna mjesta, podrumi, nestambeni prostor, pomoćni objekti sa 0,50% na 0,40%, stavom 1 tačka 2.6 izvršena izmjena poreske stope za bespravne objekte kojim se ne rješava stambeno pitanje za nepokretne privremene objekte sa 0,70% na 0,60%.        
	U članu 12 stav 1 izvršena je izmjena poreske stope za neizgrađeno građevinsko zemljište pravnih lica sa sa 2,00% na 1%.

III RAZLOZI ZA DONOŠENJE
Glavni razlog za donošenje jeste obaveza usklađivanja Odluke o porezu na nepokretnosti u Opštini Tivat sa izmjenama Zakona o izmjenama i dopunama Zakona o porezu na nepokretnosti ("Službeni list Crne Gore", br. 049/22 od 06.05.2022). S obzirom da se porezi na nepokretnosti utvrđuju u skladu sa stanjem nepokretnosti na 01.januar godine za koju se porez utvrđuje, neusvajanje ove Odluke značilo bi da se ne bi moglo vršiti utvrđivanje prosječne tržišne vrijednosti nepokretnosti od strane nadležnog organa Opštine Tivat, što bi dalje proizvelo i nemogućnost utvrđivanja poreza na nepokretnosti za sve obveznike za čije nepokretnosti je potrebno utvrđivati prosječnu tržišnu vrijednost nepokretnosti.
Pored navedenog, izvršeno je smanjenje pojedinih poreskih stopa i to:
- Rješenje će pozitivno uticati na poreske obveznike, vlasnike bespravnih objekta kojim se ne rješava stambeno pitanje za stambeni objekat i stan, bespravne objekte kojim se ne rješava stambeno pitanje za poslovni objekat i poslovne prostorije bespravne objekte kojim se ne rješava stambeno pitanje za stambeno-poslovni objekat , bespravne objekte kojim se ne rješava stambeno pitanje za objekte u izgradnji, bespravne objekte kojim se ne rješava stambeno pitanje za garaže, garažna mjesta, podrumi, nestambeni prostor, pomoćni objekti, bespravne objekte kojim se ne rješava stambeno pitanje za nepokretne privremene objekte. Ovo iz raloga što se iz usmenih kontakata sa vlasnicima ovih kategorija objekata uočeno veliko negodovanje i nezadovoljstvo visinama poreskih stopa, posebno među lokalnim stanovništvom koji imaju 2 stambena objekta od kojih je jedan nelegalan (u koje im često žive članovi domaćinstva) a koji su oporezovani sa stopom od 1%.
- Pored smanjenja poreskih stopa za vlasnike bespravnih objekata, izvršiće se smanjenje poreske stope za neizgrađeno građevinsko zemljište pravnih lica sa 2% na 1%. U postupcima zaduženja obveznika nepokretnsti koje su označene kao neizgrađeno građevinsko zemljište, žalba je izjavljena u 90% slučajeva, čime se iskazuje jasno nezadovoljstvo obveznika poreskom stopom koja je previsoko postavljena. Takođe u okolnim Opštinama, poreska stopa za istu kategoriju zemljišta značajno je niža, te tako u Opštini Budva ista iznosi 1%, dok u Opštini Kotor iznosi 0,60%.  
Usled izmjene korektivnog koeficijenta za utvrđivanje tržišne vrijednosti nepokretnosti, doći će do smanjenja zaduženja poreskim obveznicima za objekte u izgradnji, što je bila neophodno, jer je iznos poreza gotovo izjednačen za završene objekte i objekte u izgradnji s obzirom da objekti u izgradnji nemaju poreske olakšice po osnovu stanovanja.
Promjena koeficijenta lokacije za ekskluzivnu zonu, kao jednog od kriterijuma za određivanje tržišne vrijednsosti nepokretnosti, dovešće do povećanja iznosa poreza za vlasnike nepokretnosti, vlasnike objekata u ekskluzivnoj zoni. Ovo povećanje je opravdano činjenicom da se sada tržišna vrijednost nepokretnosti za objekte u ekskluzivnim zonama može utvrditi na pravičan način, što nam ranija Uredba nije omogućavala.
Shodno naprijed navedenom, predlaže se da Skupština Opštine Tivat donese Odluku o izmjenama i dopuni Odluke o porezu na nepokretnosti u Opštini Tivat.

       Obrađivač                                    Predlagač
  Sekretarijat za finansije                              Predsjednik